“Ek is baie lief vir ’n mooi tuin. Van die plante in die ouer deel groei al hier van voor my skoonouers se tyd,” vertel sy. “Hier is ou kamelias, magnolias, ’n lieflike prag-van-Indië (Lagerstroemia indica) en ons is geseën met reuse-akkerbome van oor die 200 jaar oud. Ons praat sommer van die ou tuin – die een om die oorspronklike plaashuis wat uit 1830 dateer – en die nuwe tuin – die deel rondom ons huis wat in 1994 gebou is. Albei huise is in die Kaaps-Hollandse boustyl.”
Ek kyk by kwekerye uit vir potjies met ’n paar plantjies in. By die huis verdeel ons dit en so kry ek baie waarde vir my geld! – Justine
Vroeglente is die pruimboord oortrek met bloeisels. Dit vorm ’n prentjie­mooi agtergrond vir Justine se tuin.
Wanneer Justine ’n bedding beplan, het sy ’n goeie idee van wat sy wil doen, maar sy maak nie akkurate sketse van die beoogde resultaat of lysies van presies hoeveel plante sy nodig het nie. By die kwekery koop sy wat sy dink sy gaan gebruik. Tuis word dit uitgepak en dan skuif Justine haar aankope rond tot sy tevrede is met die uitleg. Sy stap ook gereeld saam met haar kinders deur die tuin en hulle gee baie gou vir haar raad oor hoe sy ’n bedding moet verander en wat sy waar moet plant.
Hoewel dele van die tuin wonderlike leemgrond het, is daar ook gedeeltes met potklei wat sopnat bly. Maar Justine het ’n plan bedink. Sy het ’n “moerastuin” met ’n visdam gemaak – hier groei onder meer waterliewende Louisiana-irisse, geraamteplante (Monstera deliciosa) en Cordylines. Met verloop van tyd het sy ook tot teen die plaasdam se wal, wat aan die tuin grens, begin tuinmaak. Sy hou die struike hier laag en rond gesnoei sodat ’n mens die pragtige uitsig op die tuin en die pruimboord, wat vroeg in die lente oortrek is met bloeisels, van die damwal af kan geniet.
Vir Justine is haar tuin terapeuties. “Albei kante van die familie is lief vir plante en blomme. My man het self ’n wonderlike hand met ’n plant; hy kweek ’n groot verskeidenheid Cymbidium-orgideë, amarillisse, aalwyne en boslelies. Hy het ook al massas aronskelke geplant, maar ongelukkig smul die ystervarke daaraan. Ek is regtig ’n gelukkige vrou. Wat meer wil jy hê met so ’n tuin en ’n man wat gereeld arms vol blomme huis toe bring?”
Justine vertel die rose het in die somer erg gebrand. Hulle het besef die weerkaatsing van die hoë, witgeverfde muur tussen die swembad en die roostuin is die probleem. Deur eenvoudig die muur in ’n ander kleur te verf, is die probleem opgelos.